CELEX: 62016TN0884
Language: sk
Date: 2016-12-15 00:00:00
Title: Vec T-884/16: Žaloba podaná 15. decembra 2016 – Multiconnect/Komisia

6.2.2017   
            
            
               SK
            
            
               Úradný vestník Európskej únie
            
            
               C 38/53
            
         Žaloba podaná 15. decembra 2016 – Multiconnect/Komisia
   (Vec T-884/16)
   (2017/C 038/69)
   Jazyk konania: nemčina
   
      Účastníci konania
   
   
      Žalobkyňa: Multiconnect GmbH (Mníchov, Nemecko) (v zastúpení: J.-M. Schultze, S. Pautke a C. Ehlenz, Rechtsanwälte)
   
      Žalovaná: Európska komisia
   
      Návrhy
   
   Žalobkyňa navrhuje, aby Všeobecný súd:
   
               —
            
            
               vyhlásil za neplatné konanie Komisie uskutočnené oddelením kontroly koncentrácií Generálneho riaditeľstva pre hospodársku súťaž v rámci vykonania tretej podmienky („non-MNO-Remedy“) rozhodnutia M.7018, konkrétne jeho názor vyjadrený v emailoch z 11. októbra 2016 a 29. októbra 2016, ktorý non-MNO-Remedy s vylúčením MVNO (mobile virtual network operators, prevádzkovatelia virtuálnych mobilných sietí), ako je žalobkyňa, obmedzuje na čistých poskytovateľov služieb,
            
         
               —
            
            
               podporne, zrušil rozhodnutie K(2014) 4443 final vo veci M.7018,
            
         
               —
            
            
               uložil Komisii povinnosť nahradiť trovy konania.
            
         
      Dôvody a hlavné tvrdenia
   
   Na podporu svojej žaloby žalobkyňa uvádza dva žalobné dôvody.
   
               1.
            
            
               Prvý žalobný dôvod je založený na porušení Zmlúv alebo právnej normy, ktorú treba uplatniť pri ich vykonaní.
               Žalobkyňa tvrdí, že žalovaná sa dopustila nesprávneho právneho výkladu a uplatnenia rozhodnutia K(2014) 4443 final vo veci M.7018 spolu s prijatými záväzkami tým, že takzvanú „non-MNO-Remedy“, ktorou sa spoločnosť Telefónica zaviazala poskytnúť tretím osobám prístup k službám 4G na veľkoobchodnom trhu mobilného telefónneho spojenia, vecne obmedzuje na tretie osoby s obchodným modelom ponuky služieb a nepostarala sa o to, aby spoločnosť Telefónica v súlade s „non-MNO-Remedy“ poskytla tretím osobám prístup k službám 4G v rámci obchodného modelu MVNO.
            
         
               2.
            
            
               Druhý, podporne uplatnený žalobný dôvod je založený na porušení Zmlúv alebo právnej normy, ktorú treba uplatniť pri ich vykonaní, ako aj na zjavne nesprávnom posúdení a nedostatku odôvodnenia tým, že rozhodnutie K(2014) 4443 final vychádza nesprávne z toho, že záväzky poskytnuté spoločnosťou Telefónica môžu odstrániť všetky pochybnosti týkajúce sa hospodárskej súťaže.